Paul Holt

Paul Erik Holt (4. maj 1900 i København – 16. november 1980) var en dansk politiker for Dansk Samling og rektor for Århus Seminarium 1949-68.

Holt var søn af sognepræst ved Nazaret Kirke Christen Holt (1866-1933) og Sophie Christine Lind (1867-1941) og bror til sprogforskeren Jens Adolf Holt (1904-73). Hjemmet var præget af Indre Mission – Paul Holts farfar, indremissionær Jens Hansen Holt (1843-1926), var blevet vakt i 1868 – og Pault Holt bevarede hele livet en nær forbindelse til bevægelsen. I 1926 blev han 29. juni gift med Inger Marie Darum (19. november 1904, Skive – 19. december 1997).

Han tog studentereksamen fra Østersøgades Gymnasium i 1918 og blev cand.mag. fra Københavns Universitet i 1925.

I sin studietid underviste han på Østersøgades Gymnasium og ansattes som adjunkt i 1926, han blev lektor i 1939. I 1949 udnævntes Holt til forstander (fra 1959 rektor) for Århus Seminarium. Da han trak sig tilbage fra rektorstillingen i 1968 fortsatte han som lærer på seminariet frem til sin pensionering i 1970.

Som rektor var han engageret i organisatorisk arbejde vedrørende læreruddannelsen. Han blev således medlem af bestyrelsen for Privatseminarieforeningen i 1950 og var formand 1955-63, og var tillige formand for Dansk Seminarieforening 1956-64. 1956-64 sad han også i lærerorganisationerens samarbejdsudvalg. Det af Undervisningsministeriet nedsatte seminarieråd sad han i 1954-55 og 1958-66 og ligeledes i ministeriets lærerbehovsudvalg 1957, lærerhøjskoleudvalget 1958 og udvalget af 1960 om læreruddannelsen.

Det blev også til en række lærebøger:
 Aarstalsliste til Brug for Undervisningen i Historie, 1927
 Den nyeste Tids Verdenshistorie, I-II, 1933
 Tekster og Tal til Belysning af den nyere Tids Verdenshistorie, I-II, 1933
 Verdenshistorie, I-III, 1936-38

Politisk engagement 
I 1930'erne blev Holt engageret i Dansk Samling som følge af hans stærke nationalfølelse og kritiske syn på partistyrets muligheder for at løse 1930'ernes problemer. Han var medlem af hovedbestyrelsen 1937-58 og sad i Folketinget for Dansk Samling i 1945-47. Som folketingsmedlem var han 1946-47 formand for sin gruppe og medlem af den parlamentariske kommission 1945-47.

Under besættelsen førte hans politiske engagement til, at han i 1943 var interneret fra 29. august til 8. oktober, og i juni 1944 blev han fængslet af Gestapo. Han sad i koncentrationslejrene Neuengamme og Neu-Versen, før han som følge af Folke Bernadottes arbejde blev ført til Sverige. Efter besættelsen var han aktiv i Landsforeningen af Besættelsestidens politiske fanger og Kammeraternes Hjælpefond.

Kirkeligt engagement 
Holts tilknytning til Indre Mission gav sig udslag i en række bestyrelsesposter:
 Københavns Indre Mission 1935-49
 KFUM's Centralforening 1935-49
 Kristeligt Dagblad 1944-72
 Kirkeligt Forbund 1950-75
 Kristelig Lærerforening 1952-60
 Evangelisk Pædagogisk Samvirke 1959-68

Desuden var han medlem af Indre Missions råd 1935-49 og formand for Århus Kristelige Studenterforbund, en del af Danmarks Kristelige Studenterforbund, 1949-52. Hans engagement havde også en international side som medlem af Kirkernes Verdensråds første forsamling 1947-48, Faith and Orders verdenskonference 1952 og Det Lutherske Verdensforbund 1963. Han var medlem af repræsentantskabet for Det Økumeniske Fællesråd.

Det blev også til to bøger om Indre Missions historie: Nød dem – Kbh.s Forening for indre Mission 1865–1940, 1940, og Kirkelig forening for Indre Mission i Danmark i 100 år, 1961-77. Også bogen Kristendom og Kultur fra 1955 knytter sig til Holts kirkelige interesse.

Han var Ridder af Dannebrog.

Litteratur 
 Dansk biografisk leksikon, 3. udgave.
 Kraks Blå Bog 1974

Historikere fra Danmark
Folketingsmedlemmer i 1940'erne
Modstandsfolk fra Dansk Samling
Ofre for nazismen fra Danmark
Riddere af Dannebrog
Skolefolk fra Danmark
Faglitterære forfattere fra Danmark
Personer fra København
Personer i Kraks Blå Bog (afdøde)
Tidligere folketingsmedlemmer fra Dansk Samling
Dansksprogede forfattere fra Danmark